b'\n_START_ARTICLE_\nMatt Generous\n_START_SECTION_\nJunioriura\n_START_PARAGRAPH_\nGenerous pelasi vuosina 2002\xe2\x80\x932005 EJHL-juniorisarjaa New England Jr. Coyotesin ja New England Jr. Falconsin joukkueissa. T\xc3\xa4t\xc3\xa4 ennen Ligue de hockey junior majeur du Qu\xc3\xa9bec-joukkue Sherbrooke Castors oli varannut h\xc3\xa4net 218. pelaajana vuonna 2002, mutta Generous ei kuitenkaan koskaan siirtynyt CHL:\xc3\xa4\xc3\xa4n. Kolme EJHL-kauden j\xc3\xa4lkeen Buffalo Sabres varasi h\xc3\xa4net seitsem\xc3\xa4nnell\xc3\xa4 kierroksella 208. pelaajana NHL:n varaustilaisuudessa 2005. T\xc3\xa4m\xc3\xa4n j\xc3\xa4lkeen Generous pelasi St. Lawrencen yliopistojoukkueessa vuodet 2005\xe2\x80\x932009. Viimeisen yliopistokautensa 2008\xe2\x80\x932009 p\xc3\xa4\xc3\xa4tteeksi Generous valittiin ECAC:n parhaaksi puolustavaksi puolustajaksi. H\xc3\xa4net valittiin sarjan akateemiseen t\xc3\xa4hdist\xc3\xb6kent\xc3\xa4lliseen vuosina 2007, 2008 ja 2009.\n_START_SECTION_\nPohjois-Amerikassa AHL- ja ECHL-liigoissa\n_START_PARAGRAPH_\nHuhtikuussa 2009 Generous teki yksivuotisen tulokassopimuksen Buffalo Sabresin kanssa, josta h\xc3\xa4net l\xc3\xa4hetettiin heti AHL-farmiin Portland Piratesiin, jossa h\xc3\xa4n pelasi loppukaudella 2008\xe2\x80\x932009 nelj\xc3\xa4 runkosarja- ja nelj\xc3\xa4 playoff-ottelua tehden yhden maalin. Generous teki jatkosopimuksen Piratesin kanssa syyskuussa 2009 k\xc3\xa4yty\xc3\xa4\xc3\xa4n ensiksi Sabresin harjoitusleirin. _NEWLINE_Generous ei saanut kauden 2009\xe2\x80\x932010 j\xc3\xa4lkeen jatkosopimusta Sabresilta, joten h\xc3\xa4n teki try-out-sopimuksen toisen AHL-seuran, Providence Bruinsin kanssa. Lokakuussa 2009, jo ennen kauden alkua Generous vapautettiin seurasta ja h\xc3\xa4n teki yksivuotisen sopimuksen ECHL-seura Reading Royalsin kanssa. Joulukuussa Generous teki try-out-sopimuksen AHL-seura Lake Erie Monstersin kanssa.\n_START_SECTION_\nKuusi kautta SM-liigassa\n_START_PARAGRAPH_\nHein\xc3\xa4kuussa 2011 Generous teki 1+1-vuotisen sopimuksen SM-liigajoukkue Rauman Lukon kanssa, jonne h\xc3\xa4n p\xc3\xa4\xc3\xa4tyi suomalaisen agenttinsa kautta. Generous teki Lukossa kaudella 2011\xe2\x80\x932012 57 runkosarjaottelussa tehot 3+10=13 ja ker\xc3\xa4si 102 j\xc3\xa4\xc3\xa4hyminuuttia, joilla h\xc3\xa4n sijoittui SM-liigan j\xc3\xa4\xc3\xa4hyp\xc3\xb6rssiss\xc3\xa4 yhdeks\xc3\xa4nneksi. Joukkue k\xc3\xa4ytti Generousin sopimuksessa olleen option helmikuussa 2012 tehdess\xc3\xa4\xc3\xa4n vuoden mittaisen jatkosopimuksen h\xc3\xa4nen kanssaan. Kausi Generousilla loppui kuitenkin jo ennen pudotuspelej\xc3\xa4 yl\xc3\xa4vartalovammaan, kun h\xc3\xa4n tappeli runkosarjan toiseksi viimeisess\xc3\xa4 ottelussa Bluesin Roope Talajan kanssa._NEWLINE_Kaudella 2012\xe2\x80\x932013 Generousin oli Jatkoaika.com -verkkolehden toimittaja Ilari Isotalon mukaan vaikea tuoda fyysisyytt\xc3\xa4 Lukon p\xc3\xa4\xc3\xa4valmentaja Risto Dufvan pelityyliin, mutta h\xc3\xa4n hoiti kuitenkin oman tonttinsa. Generousin ammattilaisuran ensimm\xc3\xa4inen playoff-maali syntyi hyv\xc3\xa4\xc3\xa4n paikkaan, sill\xc3\xa4 se ratkaisi Lukolle "Villi kortti"-kierroksen kolmannessa ottelussa 2\xe2\x80\x933-voiton ja puoliv\xc3\xa4lier\xc3\xa4paikan jatkoajalla vieraissa Oulun K\xc3\xa4rppi\xc3\xa4 vastaan. Generous palkittiin ottelun Ilta-Sanomien kolmen t\xc3\xa4hden t\xc3\xa4htipelaajana. Toukokuussa 2013 h\xc3\xa4n teki vuoden mittaisen jatkosopimuksen Lukon kanssa. Kauden 2013\xe2\x80\x932014 p\xc3\xa4\xc3\xa4tteeksi Generous voitti SM-pronssia._NEWLINE_Generous siirtyi kaudeksi 2014\xe2\x80\x932015 vuoden mittaisella sopimuksella SM-liigan nousijajoukkue Vaasan Sportin riveihin. H\xc3\xa4net nimettiin joukkueen varakapteeniksi. Helmikuussa 2015 Generous siirtyi kev\xc3\xa4\xc3\xa4seen 2016 asti ulottuneella sopimuksella Helsingin IFK:hon vaihdossa Toni Leinoseen ja Juha Tarkkaseen. H\xc3\xa4n ker\xc3\xa4si runkosarjan aikana yhteens\xc3\xa4 126 j\xc3\xa4\xc3\xa4hyminuuttia, joilla Generous sijoittui SM-liigan j\xc3\xa4\xc3\xa4hyp\xc3\xb6rssiss\xc3\xa4 kolmanneksi, kuten my\xc3\xb6s kaudella 2015\xe2\x80\x932016 134 minuutillaan. H\xc3\xa4n voitti kauden p\xc3\xa4\xc3\xa4tteeksi SM-hopeaa._NEWLINE_Lokakuussa 2016 Generous palasi loppukauden 2016\xe2\x80\x932017 kattavalla sopimuksella HIFK:hon oltuaan alkukauden ilman sopimusta. Kaudeksi 2017\xe2\x80\x932018 h\xc3\xa4n siirtyi vuoden mittaisella sopimuksella It\xc3\xa4vallan Erste Bank Eishockey Ligan EC Salzburgiin. Kaudeksi 2018\xe2\x80\x932019 Generous palasi SM-liigaan ja siirtyi vuoden mittaisella sopimuksella Tampereen Ilveksen riveihin.'